**Poate că mă visează cineva**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poate că mă visează cineva -

De aceea gesturile

Îmi sunt atât de moi

Și de neterminate,

Cu scopul uitat

La jumătatea mișcării,

Grotesc,

De aceea contururile mi se șterg

Secundă cu secundă

Și faptele mi se topesc...

Și poate cel ce mă visează

E smuls din când în când

Din somn,

Trezit,

Purtat cu sila-n viața lui

Adevărată,

De aceea mă-ntunec

Suspendată uneori

Ca de-un fir care se topește de nea,

Fără să știu

Dacă va mai adormi vreodată

Ca să mi se mai întâmple

Ceva.